DA Den Europæiske Unions Tidende C 167/12

Sag anlagt den 15. april 2009 — Abdulrahim mod Rådet og Kommissionen

(Sag T-127/09)

2009/C 167/26

Processprog: engelsk

Parter

Sagsøger: Abdulbasit Abdulrahim (London, Det Forenede Kongerige) (ved barrister J. Jones og solicitor M. Arani)

Sagsøgte: Rådet for Den Europæiske Union og Kommissionen for De Europæiske Fællesskaber

Sagsøgerens påstande

— Rådets forordning (EF) nr. 881/2002, som ændret ved Kommissionens forordning (EF) nr. 1330/2008, og/eller Kommissionens forordning (EF) nr. 1330/2008 annulleres helt eller delvist, i det omfang de berører sagsøgeren umiddelbart og individuelt,

— subsidiært fastslås det, at Rådets forordning (EF) nr. 881/2002 og/eller Kommissionens forordning (EF) nr. 1330/2008 ikke finder anvendelse på sagsøgeren,

— subsidiært vurderes grundlaget for at opføre sagsøgerens navn i bilag I til Rådets forordning (EF) nr. 881/2002, og det afgøres, om Kommissionens beslutning om at tilføje sagsøgerens navn på listen i bilag I er rimelig og velbegrundet henset til de retlige og faktiske omstændigheder,

— sagsøgte pålægges inden for en kort tidsfrist at fremføre grunde og beviser for opførelsen af sagsøgerens navn i bilag I til Rådets forordning (EF) nr. 881/2002,

— det fastslås, at opførelsen af sagsøgerens navn i bilag I er urimelig og grundløs henset til de retlige og faktiske omstændigheder, og det anordnes, at sagsøgerens navn skal fjernes fra bilag I til Rådets forordning (EF) nr. 881/2002,

— der træffes beslutning om sådanne yderligere foranstaltninger, som Retten måtte finde hensigtsmæssige,

— Rådet for Den Europæiske Union og/eller Kommissionen for De Europæiske Fællesskaber tilpligtes at betale sagens omkostninger,

— Rådet for Den Europæiske Union og/eller Kommissionen for De Europæiske Fællesskaber tilpligtes at betale erstatning til sagsøgeren for tabt arbejdsfortjeneste, tabt fortjeneste og for ikke-økonomisk skade.

Søgsmålsgrunde og væsentligste argumenter

I denne sag påstår sagsøgeren delvis annullation af Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til Usama bin Laden, Al-Qaida-organisationen og Taliban, som ændret ved Kommissionens forordning (EF) nr. 1330/2008 af 22. december 2008 (1), i det omfang sagsøgerens navn er opført på listen over fysiske og juridiske personer, enheder og organer, hvis midler og andre økonomiske ressourcer er blevet indefrosset i henhold til denne forordning. Subsidiært anmoder sagsøgeren i henhold til artikel 241 EF Retten om at fastslå, at Rådets forordning (EF) nr. 881/2002 og Kommissionens forordning (EF) nr. 1330/2008 ikke finder anvendelse på sagsøgeren. Han anmoder også Retten om at pålægge de sagsøgte at betale erstatning.

Sagsøgeren gør til støtte for sine påstande gældende, at de anfægtede forordninger er i strid med hans grundlæggende menneskerettigheder, som er sikret ved den europæiske konvention til beskyttelse af menneskerettigheder og grundlæggende frihedsrettigheder og Den Europæiske Unions charter om grundlæggende rettigheder.

For det første påberåber sagsøgeren sig, at de anfægtede forordninger krænker hans ret til at forsvare sig, ret til domstolsprøvelse og ret til en retfærdig rettergang, da hverken Rådet eller Kommissionen har meddelt ham grunden til, at hans navn er blevet medtaget i bilag I til den anfægtede forordning, og han aldrig har modtaget beviser, der begrunder beslutningen om at opføre ham på listen. Sagsøgeren hævder, at han aldrig er blevet givet mulighed for at udtale sig om grundene til, at hans navn er blevet medtaget i bilag I til den anfægtede forordning, og at han derfor ikke har kunnet anfægte beslutningen om opførelsen af hans navn på bilaget ved nogen domstol.

For det andet gør sagsøgeren gældende, at de anfægtede foranstaltninger er i strid med retten til respekt for ejendomsretten og udgør et uforholdsmæssigt indgreb i hans privatliv.

(1) EUT L 345, s. 60.